DEN EUROPÆISKE CENTRALBANKS AFGØRELSE

af 7. oktober 1999

om bekæmpelse af svig

(ECB/1999/5)

(1999/726/EF)

STYRELSESRÅDET FOR DEN EUROPÆISKE CENTRALBANK HAR -

under henvisning til statutten for Det Europæiske System af Centralbanker og Den Europæiske Centralbank (i det følgende benævnt »statutten«), særlig artikel 12.3,

under henvisning til forslag fra Direktionen for Den Europæiske Centralbank (ECB),

under henvisning til udtalelse fra ECB's Personaleudvalg, og

ud fra følgende betragtninger:

(1) ECB tillægger i lighed med De Europæiske Fællesskabers institutioner og medlemsstaterne beskyttelsen af Fællesskabernes finansielle interesser og bekæmpelsen af svig og andre former for ulovlig aktivitet, der skader Fællesskabernes finansielle interesser, stor betydning;

(2) Det Europæiske Råd i Köln i juni 1999 anså det for principielt ønskeligt, at ECB tilslutter sig fællesskabsinstitutionernes bestræbelser på at bekæmpe svig i Den Europæiske Union;

(3) ECB tillægger beskyttelsen af sine finansielle interesser og bekæmpelsen af svig og andre former for ulovlig aktivitet, der skader dens finansielle interesser, stor betydning;

(4) det er nødvendigt at anvende alle til rådighed stående midler for at nå disse mål, navnlig i forbindelse med de undersøgelser, som skal udføres af ECB og De Europæiske Fællesskabers institutioner, samtidig med at den nuværende ansvarsfordeling og ansvarsbalance mellem ECB og De Europæiske Fællesskabers institutioner bevares;

(5) De Europæiske Fællesskabers institutioner og medlemsstaterne har truffet foranstaltninger til at bekæmpe svig og andre former for ulovlig aktivitet, der skader Fællesskabernes finansielle interesser, på grundlag af artikel 280 i traktaten om oprettelse af Det Europæiske Fællesskab (i det følgende benævnt "traktaten");

(6) ECB's uafhængighed er fastsat i traktaten og statutten; heri er det ligeledes fastsat, at ECB har sit eget budget og sine egne finansielle midler, som er adskilt fra De Europæiske Fællesskabers;

(7) for at styrke midlerne til bekæmpelse af svig har Kommissionen ved afgørelse 1999/352/EF, EKSF, Euratom(1) under Kommissionen oprettet Det Europæiske Kontor for Bekæmpelse af Svig (OLAF), der har til opgave at foretage administrative undersøgelser af svig;

(8) bekæmpelse af svig og andre former for ulovlig aktivitet, der skader ECB's finansielle interesser, er en central funktion i Direktoratet for Intern Revision, der har til opgave at foretage administrative undersøgelser af svig inden for ECB;

(9) bekæmpelsen af svig og andre former for ulovlig aktivitet inden for ECB omfatter de samme aktiviteter, som er defineret af Europa-Parlamentet, Rådet for Den Europæiske Union og Kommissionen for De Europæiske Fællesskaber i punkt 1, første afsnit, i den interinstitutionelle aftale af 25. maj 1999(2);

(10) for at øge og styrke Direktoratet for Intern Revisions uaflængighed i forbindelse med bekæmpelsen af svig og andre former for ulovlig aktivitet, der skader ECB's finansielle interesser, aflægger Direktoratet beretning om disse anliggender til et Udvalg for Bekæmpelse af Svig, bestående af højt kvalificerede uafhængige eksterne personer -

TRUFFET FØLGENDE AFGØRELSE:

Artikel 1

ECB's Udvalg for Bekæmpelse af Svig

1. Der oprettes et Udvalg for Bekæmpelse af Svig med henblik på at styrke Direktoratet for Intern Revisions uafhængighed i forbindelse med dets aktiviteter og aflæggelse af beretning om alle anliggender vedrørende forebyggelse og opdagelse af svig og andre former for ulovlig aktivitet, der skader ECB's finansielle interesser, samt manglende overholdelse af ECB's relevante interne standarder og/eller adfærdskodekser. Udvalgets sammensætning og beføjelser fastlægges i denne artikel.

2. Udvalget for Bekæmpelse af Svig er ansvarlig såvel for den regelmæssige kontrol som for gennemførelsen af Direktoratet for Intern Revisions aktiviteter inden for ECB, som omhandlet i stk. 1.

3. Udvalget for Bekæmpelse af Svig består af tre uafhængige eksterne personer, som er særlig højt kvalificerede inden for de områder, der vedrører udvalgets virksomhed. De udnævnes ved afgørelse truffet af Styrelsesrådet, som offentliggøres i De Europæiske Fællesskabers Tidende.

4. Mandatperioden for medlemmerne af Udvalget for Bekæmpelse af Svig er på tre år, og genudnævnelse kan kun finde sted én gang. Ved mandatets udløb fortsætter medlemmerne med at udføre deres opgaver, indtil deres mandat fornyes, eller der er udnævnt en efterfølger.

5. Ved udøvelsen af deres hverv må medlemmerne af udvalget hverken søge eller modtage instrukser fra ECB's besluttende organer, fællesskabsinstitutioner eller -organer eller fra nogen regering eller institution eller noget andet organ.

6. Udvalget for Bekæmpelse af Svig udpeger selv sin formand og fastsætter selv sin forretningsorden. Det træffer sine beslutninger med et flertal af medlemmernes stemmer.

7. Direktøren for Intern Revision sender hvert år Udvalget for Bekæmpelse af Svig programmet for de i stk. 1 omhandlede aktiviteter. Direktøren underretter regelmæssigt udvalget om Direktoratets aktiviteter, dets undersøgelser, resultaterne af undersøgelserne og om, hvordan disse er fulgt op. Udvalget for Bekæmpelse af Svig kan, hvis det skønnes hensigtsmæssigt, give Direktoratet for Intern Revision instrukser angående gennemførelsen af disse aktiviteter.

Hvis en undersøgelse har varet mere end seks måneder, underretter direktøren for Direktoratet for Intern Revision Udvalget for Bekæmpelse af Svig om grundene til, at det endnu ikke har været muligt at afslutte undersøgelsen, og om, hvilken frist der må forudses at være nødvendig, inden den kan afsluttes. Udvalget for Bekæmpelse af Svig underretter i så fald Styrelsesrådet.

Direktøren for Intern Revision underretter Udvalget for Bekæmpelse af Svig om de tilfælde, hvor ECB's ledelse eller ECB's besluttende organer ikke har fulgt hans henstillinger op i en sag vedrørende forebyggelse eller opdagelse af svig eller manglende overholdelse af ECB's relevante interne standarder og/eller adfærdskodekser. Direktøren tor Intern Revision underretter Udvalget for Bekæmpelse af Svig om de tilfælde, hvor det er nødvendigt at fremsende oplysninger til en medlemsstats retslige myndigheder.

8. Udvalget for Bekæmpelse af Svig forelægger mindst én aktivitetsrapport pr. år for Styrelsesrådet, ECB's eksterne revisorer og Den Europæiske Revisionsret. Udvalget fremsender rapporter om resultaterne og opfølgningen af de undersøgelser, som Direktoratet for Intern Revision foretager, til Styrelsesrådet, ECB's eksterne revisorer og Den Europæiske Revisionsret.

9. Udvalget for Bekæmpelse af Svig varetager de forbindelser med Overvågningsudvalget for Det Europæiske Kontor for Bekæmpelse af Svig (OLAF), der henvises til i artikel 11 i Europa-Parlamentets og Rådets forordning (EF) nr. 1073/1999(3). Disse forbindelser beror på de principper, der er fastlagt i en afgørelse truffet af ECB.

10. Udvalget for Bekæmpelse af Svig kan underrette den kompetente nationale retslige myndighed om forhold, der lader formode, at den nationale strafferet kan være overtrådt.

Artikel 2

Ansvar for rapportering om svig

Direktoratet for Intern Revision er i overensstemmelse med nærværende afgørelse og de gældende procedurer inden for ECB ansvarligt for at undersøge og aflægge beretning om ethvert anliggende i forbindelse med forebyggelse og opdagelse af svig og andre former for ulovlig aktivitet, der skader ECB's finansielle interesser, samt manglende overholdelse af ECB's relevante interne standarder og/eller adfærdskodekser.

Artikel 3

Uafhængighed

For at sikre, at Direktoratet for Intern Revision kan varetage sine undersøgelses- og rapporteringsopgaver i forbindelse med forebyggelse og opdagelse af svig med den nødvendige effektivitet og uafhængighed, aflægger Direktøren for Intern Revision beretning til det i artikel 1 i nærværende afgørelse omhandlede Udvalg for Bekæmpelse af Svig om anliggender om svig.

Artikel 4

Underretning af berørte personer

Hvis en undersøgelse viser, at en person kan være personligt involveret, underretter direktøren for Intern Revision snarest den pågældende, såfremt der ikke er risiko for, at dette skader undersøgelsen. Under alle omstændigheder kan der ikke drages konklusioner, som med navns nævnelse berører en person, uden at den pågældende har fået mulighed for at udtale sig om de faktiske omstændigheder, som berører ham/hende.

Såfremt der ved en intern undersøgelses afslutning ikke kan gøres noget forhold gældende mod en person, mod hvem der har været rettet mistanke, indstilles undersøgelsen mod ham/hende efter beslutning truffet af direktøren for Intern Revision, som skriftligt underretter den pågældende herom.

Artikel 5

Gennemførelse af aktiviteterne

De i nærværende afgørelse omhandlede aktiviteter gennemføres i overensstemmelse med traktaterne, særlig artikel 6 i traktaten om Den Europæiske Union, og protokollen vedrørende De Europæiske Fællesskabers privilegier og immuniteter under hensyntagen til ansættelsesvilkårene for Den Europæiske Centralbanks ansatte og de vilkår, der gælder for korttidsansættelse.

ECB's ansatte skal, og enhver anden person kan, underrette Udvalget for Bekæmpelse af Svig eller Direktoratet for Intern Revision om tilfælde af svig eller andre former for ulovlig aktivitet, som skader ECB's finansielle interesser. ECB's ansatte må i intet tilfælde udsættes for en urimelig eller diskriminerende behandling som følge af, at de har medvirket til gennemførelsen af de i nærværende afgørelse omhandlede aktiviteter i Udvalget for Bekæmpelse af Svig eller Direktoratet for Intern Revision.

Artikel 6

Klageadgang

Enhver ansat i ECB kan indgive klage til Direktionen eller Udvalget for Bekæmpelse af Svig over en for ham/hende skadelig handling eller undladelse, som Direktoratet for Intern Revision har foretaget som led i gennemførelsen af de i nærværende afgørelse omhandlede aktiviteter.

Artikel 7

Tavshedspligt

Alle oplysninger, der indhentes i forbindelse med undersøgelser af svig, uanset i hvilken form det måtte være, er omfattet af tavshedspligt som fastsat i statuttens artikel 38. Medlemmerne af Udvalget for Bekæmpelse af Svig skal overholde denne tavshedspligt.

Artikel 8

Offentliggørelse og virkningstidspunkt

Denne afgørelse offentliggøres i De Europæiske Fællesskabers Tidende.

Afgørelsen får virkning fra datoen for offentliggørelsen.

Udfærdiget i Frankfurt am Main, den 7. oktober 1999.

Willem F. DUISENBERG

Formand for ECB

(1) EFT L 136 af 31.5.1999, s. 20.

(2) EFT L 136 af 31.5.1999, s. 15.

(3) EFT L 136 af 31.5.1999, s. 1.